Papersnake/gushiwen huggingface dataset:
听孙链师琴
方回（元代）

名画元不出画工，善书决不属书史。
子春伯牙非伶官，古能琴者必君子。
枕流漱石今孙郎，电眸冰齿霜髯张。
洒埽书室焚古香，信手为吾调宫商。
琮琮琤琤泉落涧，嗈嗈喈喈鸿度汉。
从容整暇未肯忙，小俟吟猱观抑按。
急如快剑斫蛇分两截，琉璃瓶碎玉簪折。
似有鸾胶再补完，细视冰弦元不绝。
又如电走雹飞驱霹雳，老树百丈龙爪入。
得非獭髓灭瘢痕，依旧乌桐净如拭。
睥眺黠鼠伏狸奴，杀机一动与之俱。
鹰扬颇类师尚父，牧野秉钺行天诛。
临河而闻杀鸣犊，曳轮不往反乎覆。
许由不受尧天下，一瓢虽无吾亦足。
圣门此意传不传，耿耿精灵月在天。
孙郎何处得授受，长江秋霁印婵娟。
五音本无根舌齿，六律发挥凭手指。
音律之外求七情，万变悉从心上起。
孙郎胸次夫何如，贮储古今万卷余。
孰谓七弦轸上之神圣，不本二尺檠边之功夫。
少年学琴欲学渠，勿但弹琴当读书。
除夜自石湖归苕溪十首 其三
姜夔（宋代）

黄帽传呼睡不成，投篙细细激流冰。分明旧泊江南岸，舟尾春风飐客灯。
题吹衣亭
邓肃（宋代）

马上衣衫涴尘土，敛板权门腰伛偻。
冷风天上呼不来，厚颜如甲汗如雨。
星郎高韵凌云烟，天籁唤归酌流泉。
人间热恼醺不到，亭上鹤衣飘欲仙。
君方醉乐人愁绝，何如御此登天阙。
叩天借取衣上风，吹下九州作春色。
题张资政汝川图九首 其二 泊湖潭
汪藻（宋代）

湖潭千尺见脩鳞，倚杖时观镜里身。汝辈只堪笺尔雅，骑鲸那识谪仙人。
孺人陈氏挽词
楼钥（宋代）

令子齐年好，相从识壶彜。
萧生结绶日，孟母卜邻时。
未下升堂拜，俄闻陟屺悲。
天涯致刍束，泪落薤歌辞。
初春感事
陆游（宋代）

一树红梅已半残，破裘也复敌春寒。
忍穷过日却差易，负媿终春良独难。
活火静看茶鼎熟，清泉自注研池宽。
人生乐处君知否？万事当从心所安。
玉乳泉五首 其五
弘历（清代）

有照皆澄澈，无波亦漪漾。不教安竹炉，为嫌太著相。
清平乐 夜宿奉先，与宗人明道谈天坛胜游，
元好问（金朝）

中元日，藏金华丹经於天坛石室。中兴乱后人得之，字画如洛神赋，缣素亦不烂坏。予於山阳一相识家尝见之丹书碧字。细说金华事。试问谁边堪举似。除却青莲居士。胎仙八表冷风。争教低首樊笼。梦里云装烟驾，倚天坛影西东。
九日集尹冲玄枕流亭次虚舟韵
罗黄庭（明代）

雅集同倾药玉船，醉眠高枕傍溪边。人添濠濮之间想，梦到羲溪以上年。

共佩萸囊簪菊朵，大招酒侣狎诗仙。水天盍各申閒话，亭际欢声彻树巅。
入局有怀
林希逸（宋代）

空餐无补负公家，此志虽存鬓已华。每向客怀红踯躅，不贪郎对紫薇花。

宽心可要流香酒，圆梦何须正焙茶。手板便还丞相去，吾侪活计只桑麻。
次前韵寄子由
苏轼（宋代）

我少即多难，邅回一生中。
百年不易满，寸寸弯强弓。
老矣复何言，荣辱今两空。
泥丸尚一路，所向余皆穷。
似闻崆峒西，仇池迎此翁。
胡为适南海，复驾垂天雄。
下视九万里，浩浩皆积风。
回望古合州，属此琉璃钟。
离别何足道，我生岂有终。
渡海十年归，方镜照两童。
还乡亦何有，暂假壶公龙。
峨眉向我笑，锦水为君容。
天人巧相胜，不独数子工。
指点昔游处，蒿莱生故宫。
满江红
刘克庄（宋代）

落日登楼，谁管领、倦游狂客。待唤起、沧浪渔父，隔江吹笛。看水看山身尚健，忧晴忧雨头先白。对暮云、不见美人来，遥天碧。

山中鹤，应相忆。沙上鹭，浑相识。想石田茅屋，草深三尺。空有鬓如潘骑省，断无面见陶彭泽。便倒倾、海水浣衣尘，难湔涤。
全州与解子中向伯恭相会
吕本中（宋代）

五年流落判西东，尚喜交游一再逢。但得低头拜东野，不妨下再见元龙。

中原极目山千叠，往事伤心酒一钟。如我支离久无用，敢因穷约废过从。
陈庆覃诗钞题辞 其三
曾国藩（清代）

虞舜藏弓苍梧野，我家正度南岳下。眼看乡井多誉髦，凌周郭李皆健者。

何郎苍老孙郎少，君合众铜付一冶。楚人自古工语言，湘流到今悼屈贾。

褊夫例缚文字禅，剑头一吷真粲然。
句 其四
许彦国（宋代）

燕蓟馀民宜自省，百年陷虏直愁人。勿怨肩舆事洪靖。
夏日观莲忆濂溪雅趣 其二
王凤翎（明代）

习家池馆足留连，十丈重开玉井莲。清影半摇朱幕外，暗香微动绿漪前。

披襟北海浑无暑，对酒南薰恰有缘。自别周郎谁是主，劳心空寄爱莲篇。
蓦山溪（再用韵）
何梦桂（宋代）

春工未觉，何处琼英早。夜半翦银河，到人间、楼台初晓。霏霏银银，不是不多情，金帐暖，玉堂深，却怪音尘杳。

天公谪下，暂落红尘道。颜色自还怜，怕轻狂、随风颠倒。冰心谁诉，但吹入梅花，明月地，白云阶，相照天寒好。
杂感 其二
凌义渠（明代）

翻因憔悴识容姿，病到披离好自持。欲订同心愁决绝，花开风里不多时。
鹧鸪天 稚柳师示新词次韵还寄壬子秋暮
吴灏（清代）

客里秋光识旧时。西风愁起鬓如丝。菊残又见秋将晚，冬冷寒烟早落棋。

山黛远，路何歧。此生寥落苦寻诗。镜花缘幻堪怊怅，转眼良宵月似眉。
白塔院
陆游（宋代）

冷翠千竿玉，浮岚万幅屏。
凭栏避微雨，挈笠遇归僧。
残月明楼角，屯云拥塔层。
溪山属闲客，随意倚枯藤。
马嵬二首
黄滔（唐代）

铁马嘶风一渡河，泪珠零便作惊波。

鸣泉亦感上皇意，流下陇惊呜咽多。

龙脑移香凤辇留，可能千古永悠悠。

夜台若使香魂在，应作烟花出陇惊。
赠张参军
郭祥正（宋代）

宣城之人张待举，高才未得见明主。强将樽酒娱天真，犹得狂明落寰宇。

陶陶复陶陶，意气蛟龙豪。沧溟岂是远，银汉不为高。

路逢郭子陵阳津，平生未识如故人。相欢握手辄大笑，共访瑶池寻玉真。

天门夜叉识虑恶，为我无钱谨关钥。兴阑却驾彩云归，别入红窗共君酌。

醉来兀兀乘扁舟，长溪水碧芙蓉秋。愿逢万丈龙须席，卷取月明归玉楼。
自叹
文天祥（宋代）

绿槐云影弄黄昏，月照牢愁半掩门。
一片心如千片碎，十分须有二分存。
沙边黄鹄长回首，江上杜鹃空断魂。
竖子溷人漫不省，红缨白马意轩轩。
入闽遣怀
陈周（明代）

奉命使南闽，八千里外行。敢辞山水恶，须尽葵藿诚。

嶂云开复合，鸥鸟去还迎。欲猛催科政，疮痍尚念氓。
寒食西湖
蔡襄（宋代）

山前雨气晓才收，水际内光翠欲流。
尽日旌旗停曲岸，满潭钲鼓竞飞舟。
浮来烟岛疑相就，引去山禽好自由。
归骑不令歌吹歇，万枝灯烛度花楼。
赭山分韵得成叶字 其二
张孝祥（宋代）

万生纷不同，宿昔有定业。哀哉彼迁民，苦事乃稠叠。

累累庭际炊，采采涧底叶。问渠胡为来，悲泪不盈睫。

连年避胡乱，生理安可说。今年更仓皇，刍藁亦焚劫。

扶持过江南，十口四五活。斗米六百钱，兼旬又风雪。

前时诏书下，振廪要周浃。圣主甚哀矜，我曹空感咽。

愿今兵革罢，复得理归楫。传闻菰蒲中，相杀血新喋。

本是耕田农，饥寒实驱胁。须公语县吏，早与支米帖。
句
释惠崇（宋代）

岚重琴棋湿，风长枕簟寒。
寄所知
金君卿（宋代）

正色当官取悔尤，清时无靠独包羞。
狱中剑气犹盘郁，火里琴材未见收。
自古圣贤由直道，遭时诬毁亦幽囚。
愿持仁义为篙檝，敏手中流救覆舟。
遐水谣
温庭筠（唐代）

天兵九月渡遐水，马踏沙鸣惊雁起。杀气空高万里情，

塞寒如雁伤眸子。狼烟堡上霜漫漫，枯叶号风天地干。

犀带鼠裘无暖色，清光炯冷黄金鞍。虏尘如雾昏亭障，

陇首年年汉飞将。麟阁无名期未归，楼中思妇徒相望。
浣纱女
屠瑶瑟（明代）

日暖银塘绿，溪边出浣纱。
若耶烟似雨，步步入荷花。
挽林通判德溥
林光朝（宋代）

噫呜双柩出平川，五月黄梅欲雨天。
长愧江南徐孺子，只鸡斗酒是何年。
浼冷君司马画扇蒙写红梅满幅诗以谢之
王泰偕（清代）

未许冰怀冠众芳，东皇出手试文章。花如人面天然丽，我已心禅地忽狂。

一枕梨云迷世界，满身茜雪艳时妆。林居笑作繁华梦，定有山禽话短长。
谒少陵祠 其二
李苞（清代）

翠竹斜笼径，幽花浅映池。交游鸥鸟在，心事子规知。

稷契生平志，乾坤绝妙辞。典型垂往哲，舍此欲何师。
挽刘学谕玗
廖行之（宋代）

剑浦昔名族，湘川今世家。
簪缨方赫奕，里巷正光华。
岂意有余庆，翻成不足嗟。
哀哉天道远，福禄一何差。
后池泛舟送王十
杜牧（唐代）

相送西郊暮景和，青苍竹外绕寒波。

为君蘸甲十分饮，应见离心一倍多。
高阳台 其二
吴文英（宋代）

残叶翻浓，馀香栖苦，障风怨动秋声。云影摇寒，波尘销腻，翠房人去深扃。昼成凄黯，雁飞过、垂杨转青。阑干横暮，酥印痕香，玉腕谁凭。
菱花乍失娉婷。别岸围红，千艳倾城。重洗清杯，同追深夜，豆花寒落愁灯。近欢成梦，断云隔、巫山几层。偷相怜处，熏尽金篝，销瘦云英。
偶题杨生大中君极采芳卷
湛若水（明代）

采芳复采芳，采之何太勤？芳馨塞天地，吾自美灵根。
十无诗寄桂府杨中丞 其七
赵嘏（唐代）

早游门馆一樵夫，祗爱吟诗傍药炉。旌旆满江身不见，思言记得颍川无。
谒表伯余宋祐
朱熹（宋代）

江上雪意满，风吹竹林平。先生但坚坐，稚子开柴荆。
證道歌 其四十七
释印肃（宋代）

穷释子，口称贫，雪曲高歌和没人。往来问道无言说，月在青天水在瓶。
宿巫山下
李白（唐代）

昨夜巫山下，猿声梦里长。
桃花飞绿水，三月下瞿塘。
雨色风吹去，南行拂楚王。
高丘怀宋玉，访古一沾裳。
坡南塘
黄汉章（宋代）

吁嗟从古行路难，长亭短日天风寒。舟胶马隤忧欲死，朱门歌风谁办此。

一朝邂逅荥阳君，首倡开土囊俱倾。五丁未具饭能几，群毛不集裘安成。
望海潮 题水仙扇面
倪岳（明代）

冰玉为肌，沉檀为骨，天然素体倾城。鼓瑟湘潭，捐珰澧浦，凌波倾度飞琼。

何处是蓬瀛。正忍寒送目，借水成名。东阁官梅，两般标格一般清。

娇黄腻粉轻盈。有心安冷淡，节抱幽贞。压倒酴醾，搀先桃李，花时争遣交并。

临镜渐分明。但半奁掩面，千里关情。山谷山矾出门，一笑大江横。
七十翁吟七言十绝
方回（元代）

后山卒仅四十九，讳日崇宁一日前。
当时假使余七袠，忍见中原丙午年。
次黄提刑雪韵
白玉蟾（宋代）

久晴忽尔雨丝丝，既雨还晴亦不疑。
滕六假宁催入局，赵衰回避乞寻医。
捣霜碾雹些来个，剪水雕冰片子时。
一夜悄然飞到晓，满天满地化琉璃。
邻家孔雀
刘克庄（宋代）

初来毛羽锦青葱，今与家鸡饮啄同。
童子有时偷剪翅，主人常日少开笼。
峤南岁月幽囚里，陇右山川梦寐中。
因笑世间真赝错，绣身翻得上屏风。
送惟素上人归新安
许浑（唐代）

山空叶复落，一径下新安。风急渡溪晚，雪晴归寺寒。

寻云策藤杖，向日倚蒲团。宁忆西游客，劳劳歌路难。
留别榆关知己
宋登春（明代）

促驾远行迈，迢迢事东游。纫兰思楚泽，结荷忆吴洲。

岖嵚遵怕麓，迤逦凌燕陬。所历无停迹，居然隘九州。

投志在道义，脱剑为谁酬。念子宿昔交，欲去复淹留。
乙卯重过圆通寺借宿再用夏提学韵赋一律
黄仲昭（明代）

欲濯尘缨尚未能，匡庐又见碧层层。半生牢落空怜我，一味清闲却让僧。

周览未酬霞外想，长吟聊伴佛前灯。重游更与山灵约，只恐萍踪不可凭。
奉答孙履常先生见寄
危素（元代）

闭门无梦到京都，自爱云林水竹居。浊酒肯从田父醉，穷乡自竹故人疏。

天风振树山厓直，海月当楼雪景虚。深忆金陵孙处士，远蒙相寄数行书。
忆天台
曹勋（宋代）

悬车归台山，乘田方自勤。
岂谓羁紲旧，严召烦圣君。
至止忽三岁，遇事无一欣。
屡奏归田书，遐心行白云。
招元羽律师
释智圆（宋代）

去年相访宿吾庐，露滴苍苔夜话迟。
湖水晚来清不极，今秋又是月圆时。
答费司法 其一
方岳（宋代）

长房一青竹，阅世不知几。下视区中人，岁月老分至。

颇闻第二泉，风烟未渠已。谪堕脩茶经，政坐一念起。

谁令哀鸿号，手足痛入髓。秋江渴到底，安得半帆驶。

大士慈悯故，虑岂不及此。军持乞馀滴，厥德安敢倍。

愿言出岫心，慰我在原意。归寻旧时杖，小住五百岁。
冷清生活与赋拙何异围棋酌酒其乐无涯再得一
项大受（宋代）

□带无遗赏，寻盟乳洞仙。
万山如玉立，三穴自珠联。
局外棋尤审，杯余酒更传。
回头笑牛女，虹气直冲天。
绵山归途中长句纪游
茹纶常（清代）

俗眼朝朝混城市，百年几见好山水。绵田忌坂道非遥，肯使名山遗乡里。

一朝发兴事幽探，挈伴携筇来迤逦。入山十里气苍茫，确荦谽谺并可喜。

无地真愁众壑深，插天益怵群峰峙。山花涧草垂缤纷，古刹名蓝供倚徙。

断崖冥冥朝烟青，绝壁沈沈暮霞紫。就中吾爱石乳泉，云窦涓涓泻清泚。

抱腹岩更称雄奇，百丈欹危自无始。龙湫石洞夏生寒，铁瓦银公险未已。

固知灵域非易穷，快游谁复叹观止。芒鞋竹笠柰尔何，归来犹忆丘壑美。
寄卢进斋
顾逢（宋代）

酒边无日不团栾，独冷斋中忆旧欢。
窗外一株红杏树，三年不得与君看。
句
朱梅居（宋代）

物态却从无处有，世情偏向苦中甜。
拜张魏公墓下
朱熹（宋代）

衡山何巍巍，湘流亦汤汤。
我公独何往？剑履在此堂。
念昔中兴初，孽竖倒冠裳。
公时首建义，自此扶三纲。
精忠贯宸极，孤愤摩穹苍。
元戎二十万，一旦先启行。
西征奠梁益，南辕无江湘。
士心既豫附，国威亦张皇。
缟素哭新宫，哀声连万方。
黠虏闻褫魄，经营久彷徨。
玉帛骤往来，士马且伏藏。
公谋适不用，拱手迁南荒。
白首复来归，发短丹心长。
拳拳冀感格，汲汲勤修攘。
天命竟难谌，人事亦靡常。
悠然谢台鼎，“骑龙白云乡”。
坐令此空山，名与日月彰。
千秋定军垒，岌嶪遥相望。
贱子来岁阴，烈风振高岗。
下马九顿首，抚膺泪淋浪。
山颓今几年，志士日惨伤。
中原尚腥膻，人类几豺狼!
公还浩无期，嗣德炜有光。
恭惟宋社稷，永永垂无疆。
五方帝
佚名（隋代）

盛德居厚，含草有融。
惟思惟信，日黄日中。
礼诚荐过，福祐嘉通。
永延永阜，九彀咸岂。
忆旧游 清明，和家大人韵二首 其三
易顺鼎（清代）

记旗亭唤酒，江国吹箫，画舸春涯。生怕新烟上，被绿杨勾引，半角楼遮。

南朝四百余寺，无处不飞花。更信马嘶香，和莺证梦，黄四娘家。

偏差。恨天债，为万里游仙，诗鬓将华。一样闲门巷，少红肩卖杏，素手分茶。

茜裙远远飘蝶，错认旧宫斜。待说与东风，今年燕子迟到些。
啄木
薛季宣（宋代）

蝎谮区区切考求，饥肠一饱又何尤。要能去蠹无遗种，寥落空林死便休。
岳阳楼
赵汝鐩（宋代）

洞庭雄压岳阳楼，万里风烟万里秋。
左右江湖同浩荡，东西日月递沉浮。
青蛇鸣袖神仙过，古瑟弹湘帝子游。
朝暮飞鸥千百点，送迎城下去来舟。
□□□（江梅引·四之四）
洪皓（宋代）

去年湖上雪欺梅。片云开。月飞来雪月光中、无处认楼台。今岁梅开依旧雪，人如月，对花笑，还有谁。

一枝两枝三四蕊。想西湖，今帝里。彩笺烂绮。孤山外、目断云飞。坐久花寒、香露湿人衣。谁作叫云横短玉，三弄彻，对东风，和泪吹。
知县九十一丈应聘成都赋诗为别
度正（宋代）

珍重圭璋彦，经纶半世闲。
纷纷徒自黠，默默了非顽。
怀道心虽泰，忧时鬓已斑。
操存期入室，得失讵逾闲。
忽遇风云会，应思雨露颁。
慨言全蜀病，均是一家患。
友爱惟天性，侵牟可厚颜。
未能忘狗鼠，安得及孤鳏。
昔志词何屈，今行势莫艰。
坎离交接地，损益覆翻间。
户外元无盗，山前怎有蛮。
都缘人好事，所以物生奸。
善恶无他道，廉贪是要关。
但令归似水，何用积如山。
问政文而上，论心武以还。
未言齐地利，当念破天悭。
公议尤相傃，愚言殆未删。
君王何必利，孟叟语非讪。
奉怀罗仲共叔共二友
李弥逊（宋代）

征衫一着宛溪东，结友何人继两龚。寸步相期偶胡越，尺书不断见心胸。

吟边快睹推三语，吏退冥搜想二松。别后并吞几云梦，锦囊收拾付宾鸿。
送僧归江南
周贺（唐代）

洗足北林去，远途今已分。麻衣行岳色，竹杖带湘云。

饥鼠缘危壁，寒狸出坏坟。前峰一声磬，此夕不同闻。
次韵龚良臣见赠
周孚（宋代）

楚国两名士，鹤居鸡鹜群。有谁沾剩馥，独子嗣清芬。

到睡唯黄妳，扶衰祗紫君。犹胜驰宦子，挥汗读移文。
周公辅别业
陈昌时（宋代）

同余栖隐地，只在白云根。
野草行无路，孤舟入有门。
已存栽竹地，不买种桃园。
眼底饶苍翠，南山带北村。
和贾鸿举移竹
黄希旦（宋代）

琳房珠馆何虚寂，宝砌无尘苔藓碧。仙翁倚槛静吟哦，却忆筼筜拂岩石。

劲节虚心守岁寒，未尝暂变风霜色。移来迢递不辞劳，深根讶向瑶台植。

渐承春意叶青青，时惹天香烟幂幂。月笼翠影尚萧疏，露被繁枝谗滴沥。

迎风闲夜拟龙吟，结实他年期凤食。非才终约老烟霞，此际谬当亲采择。

寄言红紫莫相猜，彼此无情蒙化力。逢时剪拂任他人，沈去葛陂都咫尺。
题张获轩诗卷
吴子实（宋代）

中兴逾百载，独有放翁诗。
豪出谪仙右，妙惟工部知。
镜湖归老日，剑阁入军时。
英气今何在，九原千古悲。
道中闻啼鸟
李洪（宋代）

翠阴丛竹转山腰，忽听一声婆饼焦。
想见故园春社近，杏花消息雨连朝。
苦雨吟十首呈同官诸丈
吴潜（宋代）

正直三神列，慈悲一佛尊。
须知真实念，是谓吉祥门。
巨浸旋归壑，顽云渐散屯。
更凭驱日驭，挥霍照乾坤。
一字诗
陈沆（清代）

一帆一桨一渔舟，一个渔翁一钓钩。
一俯一仰一场笑，一江明月一江秋。
自维扬辞亲暂归里中登楼有作
张绍文（宋代）

烂漫家山景物妍，西风收拾下蛮笺。
半分寒事梅花里，一段幽蛮夕照边。
渔唱凄凉招野色，雁行缥缈带晴烟。
淮山只在栏干北，目送飞云重黯然。
王母歌寿黎母太夫人
欧大任（明代）

峨峨天上三珠宫，琳庭贝阙交玲珑，扶桑若木生西东。

朱光反射银汉侧，青雀翻飞明月中。椷书咫尺报蓬莱，王母西从瑶水来。

戴胜之冠切云笄，珣玗双佩秋兰裁。青娥三千不可以约略，后先婀娜纷趋陪。

烟軿电毂一时集，手翳琼枝胡至哉。斯时琪花散空碧，绿幢卒葆忽生色，枣熟如瓜宴瑶席。

吸沆瀣兮食紫虹，左流霞兮右金液。双成指顾三千娥，迭歌侑酌觞不息。

须臾又转绛节朝，天津两旗河鼓遥。湘妃和神起阳瑟，秦女按节来吹箫。

鸾匏鹤笛合九奏，电裳舞袖回风飘。南岳夫人笑相邀，麻姑赴会不待招，武夷曾孙歌且谣。

罗浮仙峰四百三十二，青玉为坛铁为桥，王母来往常逍遥。

飞云我忆蓬莱阁，儿时迎拜骖黄鹤。玉箱欲纪王母年，金门且问东方朔。
观静江山水呈陈鲁叟漕使
戴复古（宋代）

桂林佳绝处，人道胜匡庐。
山好石骨露，洞多岩腹虚。
峥嵘势相敌，温厚气无馀。
可惜登临地，春风草木疏。
西山道中
岑霁（清代）

扶携筇竹上空亭，夹路长松不断青。千尽涧泉飞洞壑，百盘螺髻入高冥。

人行乱叶云迷屐，雁下寒芦雪满汀。空谷谁能继遗逸，《移文》应辱草堂灵。
瑞香花
胡仲弓（宋代）

生处多应散紫芝，清香端的与梅期。
梅花刚被人描画，却是清香人不知。
西江月（中吕宫）
柳永（宋代）

凤额绣帘高卷，兽环朱户频摇。两竿红日上花梢。春睡厌厌难觉。
好梦狂随飞絮，闲愁浓胜香醪。不成雨暮与云朝。又是韶光过了。
宿仙山浸碧轩二首
王柏（宋代）

冒黑投精刹，呼灯读旧诗。
平分禅榻稳，共听雨声驰。
鱼鼓催行色，溪山挽故知。
人生萍聚散，后会复何时。
湖山寻梅
陆游（宋代）

小雪湖上寻梅时，短帽乱插皆繁枝。
路人看者窃相语：此老胸中常有诗。
归来青灯耿窗扉，心镜忽入造化机。
墨池水浅笔锋燥，笑拂吴笺作飞草。
赠王文熙四首 其四
何景明（明代）

息马中林树，烟霭何氛氲。迟迟仲春日，丛薄华且芬。

上有单飞翼，哀鸣振层云。冉冉征途客，踟蹰不忍闻。

嗟哉彼何物，日夜求其群。
和袭美新秋即事次韵三首
陆龟蒙（唐代）

心似孤云任所之，世尘中更有谁知。愁寻冷落惊双鬓，

病得清凉减四支。怀旧药溪终独往，宿枯杉寺已频期。

兼须为月求高处，即是霜轮杀满时。

帆楫衣裳尽钓徒，往来踪迹遍三吴。闲中展卷兴亡小，

醉后题诗点画粗。松岛伴谭多道气，竹窗孤梦岂良图。

还须待致升平了，即往扁舟放五湖。

声利从来解破除，秋滩唯忆下桐庐。鸬鹚阵合残阳少，

蜻蛚吟高冷雨疏。辩伏南华论指指，才非玄晏借书书。

当时任使真堪笑，波上三年学炙鱼。
白鹭亭次罗公愚韵
叶辉（宋代）

白鹭洲边敞此亭，淮山江水瞰芦汀。
鹭飞点点星颜色，那似公山鹤有灵。
王微之龙图挽辞二首 其一
韩维（宋代）

用舍时焉尔，穷通命也欤。石渠推旧德，王座阅新书。

雪饮连挥斝，春游每并舆。平生寝门泪，白首倍连茹。
再次喜雨诗韵，以表随车之应
范成大（宋代）

仙篆驱龙效水灵，佛螺吹梵演云经。
何烦础汗生蒸润，便借炉薰作晦冥。
一念故应周法界，万神元不隔明庭。
昌时圭璧形声应，不似周时莫我听。
过何知澹新筑
陈恭尹（清代）

主人既不俗，能使林园清。未雨小池浅，将昏初月明。

结庐七八尺，啼鸟两三声。种得忘忧草，如今花又生。
避寇姥山
王之道（宋代）

山前湖水抱烟村，湖外山光隐若存。
泛宅浮家聊自托，荫松藉草欲谁论。
物情鱼沫真堪笑，世事槐安不在言。
回首故园煨烬里，归欤犹胜傍人门。
荆州百姓歌
佚名（魏晋）

黄昙英。扬州大佛来上明。
飞锡峰
林枝（明代）

上人栖遁者，飞锡云外峰。去留渺莫测，心与浮云同。

潜山几千仞，瞬息收奇功。斯人不可作，谁能继其踪。
刘子澄约游汉阳郎官湖子澄风雨中绝江先去余
李壁（宋代）

沔水悠悠下武昌，向来风物未凄凉。
江楼还对辽天月，湖草犹凄汉署香。
信笔题诗输李白，开樽一笑后刘郎。
蹇余终日凭高望，吊古怀人几度伤。
煌煌京洛行
李咸用（唐代）

长安近甸巡游遍，洛阳寻有黄龙见。千乘万骑如雷转，

差差清跸祥云卷。百司旧分当玉殿，太平官属无遗彦。

歌钟沸激香尘散，晨旗隐隐罗轩冕。周公旧迹生红藓，

瀍涧波光春照晚。但听嵩山万岁声，将军旗鼓何时偃。
送秘省虞校书赴虞乡丞
岑参（唐代）

花绶傍腰新，关东县欲春。残书厌科斗，旧阁别麒麟。

虞坂临官舍，条山映吏人。看君有知己，坦腹向平津。
正月晦日寄宋永兄
黄公度（宋代）

万事萦心空岁月，一分春色已尘埃。
檐前雨脚何时断，陌上遨头几日来。
寒束幽花如有待，风延啼鸟苦相催。
明年此会各南北，趁取官闲共酒杯。
次韵叶左丞见寄 其二
沈与求（宋代）

岩栖分麾去，鼎食羞嗟来。忧乐有大者，得丧良小哉。

霣心惊地有，揽涕祈天回。愿言国步肃，追理边隙开。

洁身未足道，王孙真可哀。
水调歌头 杨提刑子谟生日
魏了翁（宋代）

有匪碧岩使，长佩奏琅球。门前初暑才涨，一室淡于秋。

帘卷峨眉烟雨，袖挟西川风露，满眼绿阴稠。人物眇然甚，得似此风流。

此何时，公犹滞，剑南州。分明忧在目睫，只凭付悠悠。

未问人谋当否，须信天生贤哲，不只等闲休。努力崇明德，巨浸要平舟。
茅林八景为姜太守题 其六 牛陇春云
张吉（明代）

一犁泽泽东郊，捲得飞云千尺。孟浪裁为舞衣，拂拭尧天春色。
戏赠米元章二首
黄庭坚（宋代）

万里风帆水著天，麝煤鼠尾过年年。
沧江静夜虹贯月，定是米家书画船。
郡圃晓步因登披僊阁四首
杨万里（宋代）

只道春来不见晨，风邀雨勒未忺人。
暄云淑日消多少，花柳匆匆了却春。
宛转行二首 其一
胡奎（元代）

宛转复宛转，一日千万思。宛转如琴上弦，宛转如机上丝。

机中如愁安可织，弦中如愁弹不得。关河迢迢隔远天，归路直如琴上弦。

人间安得并州剪，剪断琴弦与机丝，如情庶有穷尽时。
石门新营所住四面高山回溪石濑茂林修竹诗
谢灵运（南北朝）

跻险筑幽居。
披云卧石门。
苔滑谁能步。
葛弱岂可扪。
袅袅秋风过。
萋萋春草繁。
美人游不还。
佳期何由敦。
芳尘凝瑶席。
清醑满金罇。
洞庭空波澜。
桂枝徒攀翻。
结念属霄汉。
孤景莫与谖。
俯濯石下潭。
俯看条上猿。
早闻夕飚急。
晚见朝日暾。
崖倾光难留。
林深响易奔。
感往虑有复。
理来情无存。
庶持乘日车。
得以慰营魂。
匪为众人说。
冀与智者论。
班溪
戴表元（宋代）

我爱班溪班，班班为谁好。
於时九秋晚，霜叶红不埽。
石摇未归云，水映欲衰草。
累累牛羊队，洒洒鱼龙道。
崇丘尚多菜，残村几经潦。
故物一若斯，今我胡不老。
赤字从幸相狎，聊坐畅怀抱。
题赵松雪楚江清晓
于立（元代）

曾从江上系孤舟，渺渺清江万里流。两岸青山春正晓，一声鸣橹下扬州。
戏作
皎然（唐代）

乞我百万金，封我异姓王。不如独悟时，大笑放清狂。
题黎泉山吟卷二首 其一
萧立之（宋代）

君吟康乐曾吟处，涧碧泉红秋一春。安得此泉成雨去，洗空人世撒花尘。
题王德渊水西藁
舒岳祥（宋代）

子有婉微句，藏之平淡间。
想子无愠色，熙熙发容颜。
吉人罕暴戾，详缓心自閒。
吾知子用意，欲拘陶韦还。
欲以静息竞，欲以柔镌顽。
坐使听者心，悠然和且安。
子来索我语，我与子无言。
评茶及品水，此事在舌端。
还有分别否，归鸿没远天。
赋蒋甥若水番马图
楼钥（宋代）

何处驱来良马六，骝黄参错如花簇。
胡为不作腾骧去，各有游韁絷前足。
胡人下马俱少休，背倚毡裘眠正熟。
酋豪拣箭奚奴撚，意欲射麞不遗镞。
琵琶横倚续续弹，一夫坐听胡中曲。
卧拥提壶将引钦，英气虬须皆贵族。
沙碛坡陀高复低，天寒不见寸草绿。
我行燕蓟颇见之，狼帽乌靴乃其俗。
勿云恃勇不知义，要以赤心置其腹。
呜呼安得壮士健马咸作使，坐令戎虏为臣仆。
奉酬皇甫百泉雪中见过留赠之什三首 其一
王廷陈（明代）

积雪惟僵卧，冲风故宠临。飘扬狂客性，高洁直臣心。

怀瑾鲜可示，投珠谁见钦。赖谙消息理，庶缓白头吟。
送潭帅朱晦翁先生赴经筵
韩淲（宋代）

度江今几时，恐同元祐初。中间一报复，河洛已丘墟。

先生讲金华，此意将何如。君子与小人，似难动诛锄。

要使各当位，正论常有馀。幸哉边陲静，群蛮亦安居。

大是民力穷，郡邑困军储。又且士气弱，虚言多阔疏。

先生其扶持，行顾平日书。西风动召节，帅阃来徐徐。

经行得古台，逸揽志愈摅。孺子守穷巷，敢负师训欤。

殷勤拜席间，别语不暇舒。斐然忽成章，先生其念诸。
谢刘中丞商侍御建百岁坊
林春泽（明代）

翠旗谷口万松风，喘息犹存一老翁。
讵意夔龙黄阁上，犹怜园绮白云中。
擎天华表三山壮，醉日桑榆百岁红。
愿借末光垂晚照，康衢朝暮颂华封。
奉送马令归长沙
沈辽（宋代）

腰间新佩临桂章，归著綵衣拜高堂。鸿雁知时自翔翥，骅骝得路方腾骧。

正烦弦歌治疲俗，仰看干羽来降王。憔悴山间老迁客，不能相送出潇湘。
雨中华 晴一日，又风，拟东坡
姚华（清代）

华事偏多耽误，雨搁风延，更甚晴悭。枉了一春空过，揽镜愁颜。

晨梦初兴，丁香满树，隔院堪攀。拟墨妙细写，怀芬取态，数绕回环。

春衣换了，安排闲计，病里最此相关。风信紧、落梅期迅，又递花间。

不如阴翳，柳华迟放，暂许春闲。
减字木兰花 其三
周紫芝（宋代）

西山岩桂。常恨香闻烟雨外。何似君家。戏彩堂前早试花。

黄金千粟。风撼芳条香馥馥。一剪无多。桃李漫山奈俗何。
江南潮灾叹七首 其七
弘历（清代）

谁云救灾无善策，尽一分心一分益。截漕蠲税粗示概，调剂详筹牧臣职。

仓储库帑莫吝悭，墨吏豪胥戒侵索。呜呼七歌兮歌悄终，吾言有尽心何穷。
即事二首 其一
葛胜仲（宋代）

四月麦已熟，清寒久不禁。林深来蜀魄，屋破绝燕禽。

幽屏儿仍出，贫居病更侵。萧然北窗下，趺坐独求心。
既绝湖得顺风顷刻已见弁山二首
赵蕃（宋代）

五日阴霾鬭不开，步行湖觜看帆来。
只言命有穷年厄，岂料风能今日回。
自是人心分顺逆，枉于造物示嫌猜。
篷窗纵雨无深掩，要见前山翠作堆。
经剑池
祖无择（宋代）

巧冶何年百炼金，刜钟芒刃此湮沉。
气冲牛斗虽难掩，鉴遇张雷始见寻。
恍惚莫穷神物远，波澜空在曲池深。
铅刀也强思磨试，怅望西山与华阴。
谢玉师
徐积（宋代）

河沙亦可数，海水亦有畔。师恩及吾母，其多卒无算。

远者穷无边，深者入黄泉。黄泉儿莫到，慈母忽有告。

冥冥长夜中，如行白日道。儿一别母容，可想不可逢。

凭师无量恩，恍惚如相通。师恩若何为，真诚与高义。

幽明虽有殊，母子各有慰。欲报将奈何，肉镌骨可磨。

泣尽感恩泪，慷慨成悲歌。
子畅尉曹秩满侍亲摄户掾于上饶赋诗二首以送
赵蕃（宋代）

游君父子间，情谊等骨肉。
那知三年度，但谓一日足。
今晨复何事，溪头有行舳。
临别惨莫言，裴回谩瞻瞩。
寒日古人名
陆龟蒙（唐代）

初寒朗咏裴回立，欲谢玄关早晚开。

昨日登楼望江色，鱼梁鸿雁几多来。
句
释重喜（宋代）

行到寺中寺，坐观山外山。
路西田舍示虞孙小诗二十四首 其六
李之仪（宋代）

修车浸种一番忙，肚热邻家见早秧。饱饭未惊心已饱，方知生计要商量。
次韵文以正
赵文（宋代）

家住荒寒野水滨，老来无处避风尘。
裸人至境有不裸，臣族幸然非乱臣。
鬓影半因忧世白，眉端时为得诗伸。
盛衰物理烦君看，旧日钱神今更神。
寿冯北部
颜太初（宋代）

五百年终遘圣朝，相门何日降英髦。
星杓影射金枢正，月魄光浮碧汉高。
三世密传张颢印，贰车新得吕虔刀。
他年善继良弓慕，金字重重有赐袍。
赤山岭
方一夔（宋代）

赤山岭罅阔百尺，人言老龙破山出。天生异物出有时，不知何年留此迹。

想龙久蛰当飞腾，怒迸脩鳞血淋沥。至今顽石尚嵌岩，朝暾光映半山赤。

龙去川原秋雨足，龙归洞穴寒云湿。我家山下龙为友，欲挽银河清八极。
同醉（吕子元、庾及之、杜归和同隐客泛韦氏池）
元稹（唐代）

柏树台中推事人，杏花坛上炼形真。

心源一种闲如水，同醉樱桃林下春。
永安宫
汪元量（宋代）

蜀主遗宫有古槐，颓墙古木鸟喈喈。
金舆罢幸荒金屋，玉仗休喈废玉阶。
三峡浪舂红日碎，两岸风振黑云霾。
孔明图垒仍登览，野寺残僧拾堕柴。
道旁栅
范纯仁（宋代）

鳞鳞田边栅，意欲全嘉禾。不念大道隳，轮蹄苦难过。

还来践旁亩，害稼良愈多。愿以树栅心，治道夷险坡。

行子得坦途，羁旅远诋诃。芃芃满陇翠，谁冒蹊田科。
吕氏心文友园亭杂咏十二首 其十一 溜石
黎民表（明代）

流泉自清泚，片石激成泷。午憩留孤枕，尘心此处降。
邵衮臣挽诗二首
曾协（宋代）

轩冕初期咳唾收，一官白首叹淹留。
已嗟游宦骞腾晚，遽遗功名取次休。
中寿不令周甲子，遗编曾拟传春秋。
未应埋没随黄壤，定作骑鲸汗漫游。
二月春将半三首 其一
黄希旦（宋代）

二月春将半，幽居掩竹斋。自惭疏懒甚，苔藓满空阶。
寄家因东西南北四韵就寓怀 其二
曹义（明代）

朝回散步二桥西，景物苍凉望眼迷。疏树淡烟延日暮，危楼叠嶂接天齐。

囊空客久归心切，衣薄天寒旅况悽。幸有一般心乐处，年来雁塔姓名题。
西江月
苏琼（明代）

韩愈文章盖世，谢安情性风流。良辰美景在西楼。敢劝一卮芳酒。

记得南宫高第，弟兄争占鳌头。金炉玉殿瑞烟浮。高占甲科第九。
晤张海旭
郜焕元（清代）

尚记南奔日，艰危借一舟。孤帆淮浦月，百战岛门秋。

身世还青眼，山河竟白头。草堂尊酒在，万里慰离忧。
台阳腊除杂咏 其九
施琼芳（清代）

儿小未谙用，分钱寄母奁。欲知年渐长，扑满旧痕添。
秋怀三十六首
邵雍（宋代）

塞鸿犹未来，梁燕已辞去。
云山千万重，相逢在何处。
岌{上山下業}都城门，缭绕长亭路。
风土败人衣，才新又成故。
十一月十日酒散已二鼓与千里步月因至水堂
葛立方（宋代）

梦入千家枕，寒声薄水堂。
溪山浑着月，梅竹半封霜。
夜榜响葭蒲，寒鱼跳石塘。
可怜清绝景，夜夜属渔郎。
话别秦六郎
袁崇焕（明代）

海鳄波鲸夜不啾，故人谈剑剡溪头。
言深夜半犹疑昼，酒冷凉生始觉秋。
水国芙蓉低睡月，江湄杨柳软维舟。
自怜作赋非王粲，戛玉鸣金有少游。
闲居
邵棠（宋代）

篆香宿火度炉灰，箫佩声惊午梦回。
门径长闲留鹤守，基机不梦任鸥猜。
渊明归计松三径，毕卓生涯酒一杯。
南陌黍田秋正熟，饭牛歌里共徘徊。
谢提点刑狱李郎中赠扇
宋祁（宋代）

规裁珍素裂轻云，柄剪春篁燥丛露。
制以为扇持赠君，拂君怀袖袪君暑。
蜀天六月苦炎歊，赤龙秋秋驻云雾。
火走肤脉汗若流，暗逗浮凉下天宇。
画作飞蝇缘误点。徐隔游尘不成污。
何以为报我知之，奉扬仁风慰黎庶。
咸淳乙丑良月同张彭二寅契游七星岩因以纪胜
苏良（宋代）

杖屦追随入翠蓬，玲珑一窍彻心胸。山罗斗宿英灵萃，地镇龙潜气势雄。

碑藓犹涵周子泽，涧松仍有老包风。岁寒共约吾三友，要把清规踵二翁。
舟中漫兴 其二
李新（宋代）

篷窗几点落梅花，旋觉春容放草芽。莫上江楼发归兴，断霞衰照起寒鸦。
题新竹
方干（唐代）

青苔劚破植贞坚，细碧竿排郁眼鲜。小凤凰声吹嫩叶，

短蛟龙尾袅轻烟。节环腻色端匀粉，根拔秋光暗长鞭。

怪得入门肌骨冷，缀风黏月满庭前。
次季通昼寒亭韵二首 其二
朱熹（宋代）

山行前后有光辉，扑扑浮岚翠染衣。直到仙洲奇绝处，昼寒亭下玉龙飞。
仲秋朝拜昭陵
权德舆（唐代）

清秋寿原上，诏拜承吉卜。尝读贞观书，及兹幸斋沐。

文皇昔潜耀，随季自颠覆。抚运斯顺人，救焚非逐鹿。

神祇戴元圣，君父纳大麓。良将授兵符，直臣调鼎餗.

无疆传庆祚，有截荷亭育。仙驭凌紫氛，神游弃黄屋。

方祗护山迹，先正陪岩腹。杳杳九嵕深，沈沈万灵肃。

鸟飞田已辟，龙去云犹簇。金气爽林峦，乾冈走崖谷。

吾皇弘孝理，率土蒙景福。拥佑乃清夷，威灵谅回复。

礼承三公重，心愧二卿禄。展敬何所伸，曾以斧山木。
秋虫
胡安（清代）

萧条寒夜里，唧唧草根声。咽露悲相吊，临风苦自鸣。

远人肠欲断，骚客气难平。摇落无穷意，苍茫一夕生。
客有传黄戎州三绝句者因次韵
晁说之（宋代）

朝叹乌皮几，暮叹木樨床。
劳我情不堪，念君罪不凉。
和韵呈徐子融聊寓谏时子融同会
陈文蔚（宋代）

儒党凋零类月残，兴言及此最情关。
杯觞固可随宜醉，主宰何尝有暂闲。
行健要将乾作马，登高须识艮为山。
莫教尽日劳舟楫，只在当初相见湾。
闻砧二首 其二
陆蕙芬（清代）

寒衣今又送凉州，独立桐阴听未休。午夜征袍缝密密，一针一泪刺心头。
太清乐 其七
赵佶（宋代）

东井中涵皓月精，群龙奋搦运金罂。

仙人灌沐知何代，唯见玻瓈透骨明。
和岑岩起见寄
冯山（宋代）

一别江皋能几时，相从鸥鹭久无依。楼前流水常东去，塞上征鸿又北归。

交分每传双鲤信，乡心同望白云飞。孤吟长啸无俦侣，惟向清宵共月辉。
仰止吟为黎师召兵侍作
顾璘（明代）

眼中磥砢万文峰，俨立大贤为世宗。丈夫有灵塞天地，肯不拔地争巃嵷。

朝亦一仰止，夕亦一仰止。平生积小以高大，巍乎山哉何愧尔。

呜呼武公九十犹勉㫋，愿献他日攻玉篇。
紫骝马
曹勋（宋代）

紫骝马，出西方。径万国，来咸阳。储精房，钟驯良。口如米火头如储，尾轻鬣短龙脊刚。

蹄圆腕蹙森开张，齐平六齿排截肪。目如明星威煌煌，骄嘶喷薄思腾骧。

荫以华屋荐露床，金羁玉勒红锦障，钩膺络脑垂珰琅。

汉家骠骑新开府，天子辍赐威遐荒。将军横槊被金甲，矍铄超忽踰鹰扬。

雄鸣矫首厉奔蹙，胡儿百万纷披攘。登封居胥转瀚海，军声陆詟摧天狼。

归来明堂见天子，图形麟阁宣龙光。
秋日即事八首
郭印（宋代）

自学心斋室久虚，年来破荡一无馀。
春花秋叶非吾事，默坐焚香读道书。
皇太后阁六首
苏轼（宋代）

万岁菖蒲酒，千金琥珀杯。
年年行乐处，新月挂池台。
山舍晚归
释契嵩（宋代）

薄暮还精庐，徐行无所并。日入月还清，山空水更静。

彷佛闻疏钟，翛然在西岭。寄语高世流，来兹谢尘境。
横山堂
孙觌（宋代）

波间指点见青红，雪脊嶒棱倚半空。
幻出生绡三万幅，游人浑在画图中。
思程氏父子兄弟因以寄之
邵雍（宋代）

年年时节近中秋，佳水佳山熳烂游。
此际归期为君促，伊川不得久迟留。
公实再赋枇杷
洪炎（宋代）

连云葱茜外，佳树枇杷林。味极东南美，恩知雨露深。

山夫琢栗玉，谷鸟避丸金。永日羁栖意，兹焉一慰心。
绍兴朝会十三首
佚名（隋代）

天子当阳，臣工率职。
流水朝宗，众星拱极。
环佩锵锵，威箅抑抑。
上下交何，同民同德。
题关都官西湖孤山四照阁图
袁说友（宋代）

三贤堂趣远，四照阁诗传。
高节无人继，孤山只俨然。
筵上狂歌送侍棋衣袄天使
王禹偁（宋代）

昔事先皇叨近侍，北门西掖清华地。
太宗多材复多艺，万机余暇翻棋势。
对面千里为第一，独飞天蛾为第二；
第三海底取明珠，三阵堂堂皆御制。
中使宣来示近臣，天机秘密通鬼神。
乃知棋法同军法，既诫贪心又嫌怯。
唯宜静胜守封疆，不乐穷兵用戈甲。
先皇三势有深旨，岂独一枰而已矣。
当时受赐感君恩，藏於箧笥传子孙。
至道年中出滁上，失脚青云空怅望。
移典维扬日望还，轩辕鼎成飞上天。
龙髯忽断攀不得，旧朝衣上泪潺湲。
吾皇曲念先朝物，徵归再掌西垣笔。
悲凉忽见红药开，哭临空随梓宫出。
去年领郡得齐安，山州僻陋在江千。
黄民谁识旧学士，白头犹作老郎官。
昨日江边天使到，随例沾恩着衣袄。
皇华本是江南客，久侍先皇对棋弈。
筵中偶说当年事，三势分明皆记得。
我从失职别上台，御书深锁不将来。
遥想棋图在私室，天香散尽空尘埃。
今日因君聊话及，翻作停杯向隅泣。
人生不易逢圣朝，君恩未报双鬓凋。
金銮殿花春灼灼，永熙陵树夜萧萧。
空叹拖肠在泥土，不如舐鼎升烟霄。
多病相如犹未死，追思往事欲魂销。
星使今辰回马首，强对离筵满倾酒。
悲歌一曲从事书，唱与朝中旧知友。
危楼
刘敞（宋代）

尚有危楼在，犹传羽驾归。悲歌城郭是，故老姓名非。

积水浮天宇，孤云绕翠微。远游悲世俗，思见菊花衣。
渔家傲
欧阳修（宋代）

十二月严凝天地闭。莫嫌台榭无花卉。惟有酒能欺雪意。增豪气。直教耳热笙歌沸。

陇上雕鞍惟数骑。猎围半合新霜里。霜重鼓声寒不起。千人指。马前一雁寒空坠。
谒赵徽猷
邓深（宋代）

把麾持节旧乡关，虽幸为眠一枕安。
未睹青天孤此眼，不图今日见公颜。
云烟秋霁湖山静，霜月晨清橘柚寒。
应属诗翁搜好句，相从正愿得窥斑。
漷州除夕忆京师诸公奉寄
宋褧（元代）

岂不怀归畏简书，无人袒跣斗樗蒲。那知年后得春气，谩向天樗瞻斗枢。

一榻衾裯明榾柮，五更箫鼓蹋𣰽毹。屠苏诘旦谁先饮，鹓鹭黎明众共趋。

纤手菜丝应不送，端门柑宴肯相须。凤城多少藏阄会，一样银灯惜岁徂。
老子口义成
林希逸（宋代）

见彻深微字字精，五千言在与谁明。事因借喻多成谤，经不分章况立名。

数十有三元是一，道虚无实始为盈。苏云近佛非知老，老说长生佛不生。
使虏
彭汝砺（宋代）

长年日戏老莱衣，不忍此身终日违。今日马头燕北去，不堪频望白云飞。

白云汝飞去何许，悠悠会到江南路。朔风吹洒泪大河，直与波澜竞东注。
道勾漏山灵宝观窃睹两朝御书谨成古风
李纲（宋代）

抱疴卧云海，夙夕负深恐。宽恩听旋归，何啻丘岳重。

问津勾漏山，散策宝圭洞。群峰罗翠屏，环合无缺空。

游仙契初心，幽赏恊清梦。却来观宸章，宝气腾螮蝀。

真行杂草隶，笔势极翔动。大小飞白书，飘洒萦舞凤。

恭惟睿智姿，多能本天纵。妙迹藏名山，俾与万世共。

林峦增炳焕，神物劳护拥。惜无深岩屋，荫覆示崇奉。

何当鸠良材，为葺倾压栋。天弧不指狼，中原胡马閧。

九庙未奠居，臣子衔愤痛。岂知炎荒中，奎画得瞻讽。

至哉慱大言，粟麦因异种。天常及诸佛，一一资妙供。

窃于翰藻间，窥见神心用。源流此中来，基本中兴宋。

稽首归琅函，斐然成善颂。
投迤殿院
王禹偁（宋代）

南面修文德，东吴纳土疆。
苍生思抚育，丹诏择循良。
乌府官新转，龙头桂旧香。
渡江骢马瘦，重地绣衣长。
纶阁材知屈，苏台俗必康。
恩流一车雨，威凛柏台霜。
休假寻山寺，行春泊野塘。
白公是前政，鲁望有维桑。
求瘼心虽切，颐神道岂妨。
煎茶虎丘井，捣药木兰堂。
笋蕨供家馔，园林着道装。
击筇教鹤舞，牧橘待僧尝。
迎使朝衣稳，娱宾绮席张。
犬声销巷陌，莺舌动笙簧。
冷句题秋叶，孤琴贮夜囊。
歌楼寒月白，饮舫晚波凉。
官业除苛法，家风袭雅章。
豸冠危肃物，象简醉横床。
熊轼淹宁久，鳌头誉转芳。
南园休命侣，北阙即徵黄。
清贵容谁见，遭逢合自强。
字人叨属邑，畏德每循墙。
名品知悬隔，孤危俟荐扬。
折腰休太息，青眼异寻常。
岱岳容拳石，沧溟纳滥觞。
扶摇如借便，羽翼必高翔。
从事员多阙，徒劳迹可伤。
金台虽载筑，珠履未成行。
始隗前言任，依刘後进光。
免教青史上，徒美一燕王。
西江月
朱敦儒（宋代）

正月天饶阴雨，江南寒在晨朝。娇莺声袅杏花梢。暗淡绿窗春晓。

好梦空留被在，新愁不共香销。小楼帘卷路迢迢。望断天涯芳草。
示儿
韩愈（唐代）

始我来京师，止携一束书。
辛勤三十年，以有此屋庐。
此屋岂为华，于我自有余。
中堂高且新，四时登牢蔬。
前荣馔宾亲，冠婚之所于。
庭内无所有，高树八九株。
有藤娄络之，春华夏阴敷。
东堂坐见山，云风相吹嘘。
松果连南亭，外有瓜芋区。
西偏屋不多，槐榆翳空虚。
山鸟旦夕鸣，有类涧谷居。
主妇治北堂，膳服适戚疏。
恩封高平君，子孙从朝裾。
开门问谁来，无非卿大夫。
不知官高卑，玉带悬金鱼。
问客之所为，峨冠讲唐虞。
酒食罢无为，棋槊以相娱。
凡此座中人，十九持钧枢。
又问谁与频，莫与张樊如。
来过亦无事，考评道精粗。
跹跹媚学子，墙屏日有徒。
以能问不能，其蔽岂可祛。
嗟我不修饰，事与庸人俱。
安能坐如此，比肩于朝儒。
诗以示儿曹，其无迷厥初。
杂曲歌辞。叹疆场
佚名（唐代）

闻道行人至，妆梳对镜台。泪痕犹尚在，笑靥自然开。
月中炬火发仙山驿小睡射亭五首 其二
杨万里（宋代）

踏月何销秉炬行，也防月落未天明。果然留下长庚去，更赚行人作晓星。
甲子鹿鸣燕上呈诸秀才二首 其二
冯山（宋代）

重阳高会最风流，为礼贤书席俊游。已爱食萍歌小雅，更宜攀俊赏清秋。

荣观坐见邦人喜，壮志行期国士酬。酒到从容当尽醉，登仙名籍在瀛洲。
次虞枢密九日登高韵
王质（宋代）

风动旗千干，霜明甲万联。愁边悲有泪，幽燧冷无烟。

杀气藏金钺，台光照玉船。元丰韩相国，故事讲军前。
人日
许及之（宋代）

明当春日今人日，身到故乡胜异乡。巧胜耐寒元故事，青丝传菜旧风光。

只将柏叶聊随酒，莫为梅花苦断肠。南北两园多种接，閒居从此有閒忙。
颂古一百首
释智愚（宋代）

日月无光杀气浮，揭天黾鼓战貔貅。
捷呼获下真番将，那个儿郎不举头。
雨后登祝融峰顶夜宿上峰寺
王拯（清代）

苍茫七十二芙蓉，绝顶天开第一峰。咫尺帝关通謦欬，万千云海荡心胸。

殷雷夜走何山雨，积雪春留太古松。暂倚蒲团出人世，五更寒浸石楼钟。
人日东意
陆游（宋代）

岁首未入春，风气已稍和。
我睡意慵起，如此鸣禽何！驾言之东意，落海亦已多。
江南无坚冰，绿池生微波。
挹彼蒲萄醅，酌我鹦鹉螺，虽无丝与竹，倚树自高歌。
矫首东南望，稽山郁嵯峨。
儿曹幸力穑，老子得婆娑。
休师惠诗次韵
许景衡（宋代）

也知寸木可高岑，肯负平生学古心。王事曾无丝粟补，鬓毛已觉雪霜侵。

寓留古寺聊登览，喜有高僧与对吟。更忆仙山最深处，岩前小雨弄晴阴。
留别（一作皇甫冉诗，题作又得云字）
张继（唐代）

何事千年遇圣君，坐令双鬓老江云。

南行更入山深浅，岐路悠悠水自分。
刘梦得禹锡柳子厚宗元
张晋（清代）

叔文党羽总堪羞，最惜连州与柳州。一败那知成大僇，高才毕竟有千秋。

竹枝歌罢悲迁客，荔子丹时拜故侯。悔不当年贞介石，遂教流落弃荒陬。
忆平泉杂咏·忆晚眺
李德裕（唐代）

伊川新雨霁，原上见春山。缑岭晴虹断，龙门宿鸟还。
牛羊平野外，桑柘夕烟间。不及乡园叟，悠悠尽日闲。
阅史六首
陈造（宋代）

徐穉申屠晚见机，当时张邴是先知。
冥鸿久矣层霄上，置网弥山漫尔为。
张崇象
杨慎（明代）

碧山学士居茅屋，锦里先生过草堂。淼淼龙池接沟水，啾啾雀树隐邻墙。

何人问字能携酒，有子摊书解满床。巴曲肯来收下里，楚歌还拟和沧浪。
和外弟方遇立春
刘克庄（宋代）

脱发纷纷雪满簪，逢春非复少年心。
旋分菜把来穷巷，遥忆花枝满上林。
寒拥絮衣看谒懒，老耽绮语业缘深。
竹居东道风光主，乞与甘棠蔽芾阴。
寄题莹中野轩
黄庭坚（宋代）

开轩城市如村落，人似往时陈太邱。
暄景半窗行野马，雨寒疏竹上牵牛。
平生江海心犹在，退食诗书吏罢休。
□□□□□□力，必知耆旧想风流。
题岑公洞
赵善赣（宋代）

真人邈何之，恍忽不可见。洞居独嵌空，壁留明珠溅。

藤萝含冥濛，竹柏斗葱茜。至幽合人心，远翠落江面。

野老乘篮舆，使君肆清燕。日影砌下倒，云容坐间变。

大木岩欲倾，邃壑路微转。峥嵘施屏风，点缀成彩绚。

虽云急行乐，胜赏殆亦遍。欲归重盘旋，拂石看古篆。
寄齐州李学士并呈苏密州
刘攽（宋代）

济水由来彻海清，两州偕得水南名。遗人颇记睢阳曲，说士犹谈历下兵。

碧落羽翰俱失路，白头章绶偶专城。东秦表海知君重，左辅陪京莫我轻。

宾客此邦多长者，诗书前古聚诸生。不知高密何如彼，试仗西风问子卿。
还家
李流谦（宋代）

吾家在何许，水泉修竹林。
鸥鹤失闲伴，跂予有遐心。
窗前小梅花，耐霜笑吟吟。
小待新酒熟，冷蕊劝清斟。
题伯时画莲社图
李彭（宋代）

远公得名喧宇宙，如意举堕渠不知。何为啸聚野狐群，依经解义真成痴。

柴桑老翁挽不留，篮舆醉冲烟霭归。由来却具一只眼，社中不著谢客儿。

白业许时露消息，鼻观参取初自谁。饮光微笑总为此，至今留与后人疑。
贵阳雅颂二十四首同翠渠作 其二 清都抚苗
祁顺（明代）

舞阶舜七旬，脩德文再驾。既闻有苗格，又见崇城下。

清都古蛮壤，群丑逞凶诈。都台布恩信，远近争感化。

洗兵挽天河，征战自兹罢。
菩萨蛮
赵长卿（宋代）

日高犹恋珊瑚枕。羞红不忿花如锦。双燕运芹泥。燕归人未归。

如饶梳洗罢。朱户何曾跨。寂寞小房栊。回文和泪封。
和曾谹父约八月十六日看月
王洋（宋代）

海上群仙锦旋襕，舞馀掷出紫金盘。
人心自爱休分别，未必全输昨夜看。
赠圣可證师
释道潜（宋代）

吾道日凋丧，末流殊可嗟。师门互开辟，学者如泥沙。

欲求超然姿，驽厩搜渥洼。子初为儿童，岐嶷众所誇。

长能游学海，宛转穷津涯。谁知蓬蒿底，忽睹挺生麻。

向来挈瓶盂，同我栖烟霞。朝昏事禅悦，神观静不哗。

子今未三十，涵养滋根芽。行看觉苑中，绰现优昙花。
谒陶隐居祠呈郎中张声华
陈庚生（宋代）

炼就灵丹岁月赊，药炉丹灶旋成洼。
庭空响落山松子，路远香成野草花。
旧事谁能问□水，神仙今已在东华。
田翁犹酹先生酒，乱纸飞钱噪暮鸦。
岁寒堂三题 其二 君子树
范仲淹（宋代）

二松何年植，清风未尝息。夭矫向庭户，双龙思霹雳。

岂无桃李姿，贱彼非正色。岂无兰菊芳，贵此有清德。

万木怨摇落，独如春山碧。乃知天地威，亦向岁寒惜。

有声若江湖，有心若金璧。雅为君子材，对之每前席。

或当应自然，化为补天石。
农舍
陆游（宋代）

神农之学未为非，日夜勤劳备岁饖。
雨畏禾头蒸耳出，润忧麦粒化蛾飞。
勉千里侄秋试六言四首
刘克庄（宋代）

童习好雕篆作，相业寓混成篇。
犹之射者百中，勉旃原夫一联。
和柳子厚诗十七首 其七 卜筑西坞
程俱（宋代）

出处初漫浪，淹留失佳时。时英尽珠璞，宁复见谁差。

一去四十年，伏枥久已疲。幸此岁将暮，穿云弄清漪。

窈窕烟坞中，苍阴昼森垂。兹焉寄茅屋，横仄任所宜。

谷口蘙杉竹，柴门畏人知。谁言一丘壑，傥与汗漫期。
句
宋中行（宋代）

路转五盘知地远，铺名太薄见人情。
月下闻蝉
道敷（明代）

林叶净堪数，山蝉吟未休。今宵且趁月，明日恐惊秋。

咽露忽沈树，因风旋入楼。念能枯得尽，总是不关愁。
安国寺赠广宣上人
雍陶（唐代）

马急人忙尘路喧，几从朝出到黄昏。

今来合掌听师语，一似敲冰清耳根。
题传舍
卢秉（宋代）

青衫白发病参军，旋籴黄粱置酒樽。但得有钱留客醉，也胜骑马傍人门。
述怀
陈炜（宋代）

自爱栖迟海上山，于今误入利名关。无端世事愁边见，不住乡心梦里还。

三伏炎蒸劳案牍，五更风雨立朝班。也知窃禄浑无补，逐逐光阴好是閒。
凤停馆中秋
王庭圭（宋代）

山高月未吐，吟上岭头看。万里云霄静，一天星斗寒。

虾蟆出金背，玉兔动银盘。唯有南飞鹊，绕枝终不安。
左目痛六言九首
刘克庄（宋代）

阁上束三千卷，墙角弃二尺檠。
此玉函方不载，无金篦刮亦明。
晚憩田家二绝
王炎（宋代）

山间一径牛羊迹，林下数家鸡犬声。
底事居人苦争畔，閒田官正募民耕。
齐天乐（寿韩郡王）
李寅仲（宋代）

摩挲阅古堂前柳，尽是世臣乔木。故国风流，中兴事业，都写南山脩竹。商颜自绿。甚当日君王，浩歌鸿鹄。谁识宫中，有人先定大横卜。

簪貂更鸣佩玉。退朝归较晚，留传黄屋。雨露无边，风云在手，宜享长生案此处缺一字福。神京未复。看先取鸿淘，次封函谷。岁岁初寒，小桃花下跨青鹿。
园中杂书四首 其三
张镃（宋代）

芍药抽红叶未齐，畦丁笼鹤避花时。始知有喙长三尺，输与藏头曳尾龟。
云封庵
徐凝（唐代）

登岩背山河，立石秋风里。隐见浙江涛，一尺东沟水。
珍珠帘 赋得水晶帘下看梳头
曹贞吉（清代）

雕房几曲桐阴里。金塘侧、第一倾城姝丽。◆鬌照人明，学远山倾髻。

蝉影花光相撩乱，衬一片、芭蕉浓翠。清绮。更珊钩犀押，冷波横地。

疑是月底初逢，被冰轮掩映，织绡情思。宛转玩琼颜，倩晓风吹起。

人在银河清浅处，倚白玉、栏杆如水。心醉。想道书慵把，幽怀旖旎。
时兴诗
卢谌（魏晋）

亹亹圆象运。
悠悠方仪廓。
忽忽岁云暮。
游原采萧藿。
北踰芒与河。
南临伊与洛。
凝霜沾蔓草。
悲风振林薄。
摵摵芳叶零。
橤橤苍华落。
下泉激洌清。
旷野增辽索。
登高眺遐荒。
极望无崖崿。
形变随时化。
神感因物作。
澹乎至人心。
恬然存玄漠。
七月四夜十过差凉闲坐和徐子融晦日所寄四绝
陈文蔚（宋代）

每向清宵自省愆，滔滔无奈世皆然。
盈亏消息因而悟，万事支颐一听天。
冬夜对酒寄皇甫十
白居易（唐代）

霜杀中庭草，冰生后院池。有风空动树，无叶可辞枝。

十月苦长夜，百年强半时。新开一瓶酒，那得不相思。
送李君还秦兼寄怀其舅孔德太史 其一
屈大均（明代）

白头知己尽，而舅最相思。万里空魂梦，平生此别离。

自矜辞爵早，人恨著书迟。针药凭谁进，萧条卧疾时。
后池泛舟送王十秀才
杜牧（唐代）

城日晚悠悠，弦歌在碧流。夕风飘度曲，烟屿隐行舟。

问拍拟新令，怜香占彩球。当筵虽一醉，宁复缓离愁。
新荷叶（雨中泛湖）
黄裳（宋代）

落日衔山，行云载雨俄鸣。一顷新荷，坐间疑是秋声。烟波醉客，新快哉、风恼娉婷。香和清点，为人吹在衣襟。珠佩欢言，放船且向前汀。绿伞红幢，自从天汉相迎。飞鸥独落，芦边对、几朵繁英。侑觞人唱，乍闻应似湘灵。
和林艾轩城山国清塘韵
陈士楚（宋代）

山光一洗红尘眼，长松夹道摇青伞。回头下瞰百川溶，亭皋小立淩刚风。

杰阁玲珑朱绿户，何年蓬莱移左股。山僧见客不敛眉，梵呗琅琅应鱼鼓。

欲携三尺弹龟山，淳风一去不复还。仞墙草长章逢少，几百年来风月闲。

嗟哉贤圣远复远，天高地下日易晚。
木兰花慢 和陈思济 洞霄诗集卷九
刘元（元代）

问神仙何处，寻溪路，水声寒。此福地灵岩，西南天柱，洞府名山。翠蛟对谁或舞，更岩飞、龙凤骇人看。见说丹成仙去，当年跨鹤乘鸾。浮生贪胜似棋残。一著省时难。便采药眠云，吟风对月，醉酒长安。一任流行坎止，又何须、汩汩利名间。试与林泉相约，几时容我投闲。
九日雨中集东皋姚王祠
汤懋纲（清代）

满目秋阴菊尚迟，佳辰还起昔人思。漫愁风雨潘邠老，须纵登人杜牧之。

山郭云昏潮落后，湖天烟冷雁飞时。陂陀路转千林表，乐岁笙镛赛古祠。
秋夜
张汉（清代）

烟深卧阁草凝愁，冷梦惊回几度秋。悬壁四山云上下，隔帘一水月沈浮。

翩翩影落飞鸿雁，皎皎光寒静斗牛。前路客归萤点点，边城夜火似星流。
靖州太守李秀实挽词二首
周必大（宋代）

好学今康鼎，施家古计研。
旌麾更楚粤，翰墨过幽燕。
晚厌三刀梦，归开九秩年。
生荣没无憾，五福定谁先。
端午帖子九首
曹勋（宋代）

雨后风微荷芰香，顿驱初暑作疏凉。
黑云卷尽青天大，却倚湖光看夕阳。
送鲍必达兼寄章季亨
赵蕃（宋代）

人物称夷白，星文仰少微。
常云马群尽，乃得雁行飞。
天外一再见，客中先后归。
因行谢章子，别久顿书稀。
内子于扇头自画红绿梅花戏为题句四首 其一
夏孙桐（清代）

萼绿仙人绝世姿，绛都春好谱新词。口脂眉黛天然色，分入东风作两枝。
青玉案（对雪追和谢幼船B231）
王之道（宋代）

金尊照坐红裙绕。怪一饷、歌声悄。乱扑珠帘风絮晓。香薰笑语，酒烘颜色，莫逐流年老。

诗涛入笔悬河倒。快万里云天为君扫。检点春容何处早。柳条青眼，梅梢粉面，得恁于人好。
南旺挑河行
谢肇淛（明代）

堤遥遥，河弥弥，分水祠前卒如蚁。
鹑衣短发行且僵，尽是六郡良家子。
浅水没足泥没骭，五更疾作至夜半。
夜半西风天雨霜，十人八九趾欲断。
黄绶长官虬赤须，北人骄马南肩舆。
伍伯先后恣诃挞，日昃喘汗归籧篨。
伍伯诃犹可，里胥怒杀我。
无钱水中居，有钱立道左。
天寒日短动欲夕，倾筐百反不盈尺。
草傍湿草炊无烟，水面浮冰割人膝。
都水使者日行堤，新土堆与旧岸齐。
可怜今日岸上土，雨中仍作河中泥。
君不见会通河畔千株柳，年年折尽官夫手。
金钱散罢夫未归，催筑南河黑风口。
山居
黎玉书（明代）

一枕过寒石，推窗话翠微。画图全影似，山水没依稀。

鹤化枯禅去，云成匹练飞。蜻蜓时独立，款款点人衣。
峡州至喜亭
范成大（宋代）

断崖卧水口，连冈抱城楼。
下有吴蜀客，樯竿立沧洲。
雨後涨江急，黄浊如潮沟。
时见山峡船，铙鼓噪中流。
适从稠滩来，白狗连黄牛。
涡濆大如屋，九死争船头。
人鮓尚脱免，虎牙不须忧。
早发西山
沈颂（唐代）

游子空有怀，赏心杳无路。前程数千里，乘夜连轻驭。

缭绕松筱中，苍茫犹未曙。遥闻孤村犬，暗指人家去。

疲马怀涧泉，征衣犯霜露。喧呼谿鸟惊，沙上或骞翥。

娟娟东岑月，照耀独归虑。
送季娴妹于归
方履篯（清代）

南国有嘉稻，丛生陇亩间。析根各移植，厥实乃始繁。

托体为昆各，骨脉相牵援。内外虽有殊，恩谊终无偏。

女子既已长，一旦施衿鞶。遣行入他姓，同生若弃捐。

成人固应尔，能无摧肺肝。矧翳吾与汝，手足何茕单。

兄妹各一人，少小承欢颜。送子将于归，神凄涕泪潸。

痛念我慈父，昔日俱爱怜。我母秉义方，育子勤且艰。

吾长汝最稚，相差逾十年。中间各及妹，幼弱遭摧残。

惜哉汝次兄，学成身力孱。中殇弃其室，魂魄居岱巅。

六人只存二，护汝如芝兰。提携兼诲诱，相爱无间言。

汝生多淑德，质端不在妍。敏慧爱诗书，请益日几番。

性情伉以直，辞语讷且娴。我父宰允吾，汝生已在官。

继复刺粤西，万里随征鞍。嗟予求微名，京兆秋风抟。

定省违晨昏，赖汝勤加餐。六年始得举，驰归霜隔天。

我父不及待，弃我归重泉。悲苦欲追殉，犹恨身体顽。

汝能侍父疾，送父凭素棺。宛转慰慈母，辛咽不忍宣。

以此两相较，百倍胜我贤。我父为廉吏，身后无薄田。

我从墨缞中，舌耕裹青毡。远游越五岁，负米思江壖。

母衰仗汝侍，欲去犹迁延。有别长依依，有泪同涟涟。

汝能识我意，百事使我安。爱嫂若事姊，亲悦若比肩。

偕之奉母养，俾母忘忧煎。嗟嗟家多故，择婿良独难。

汝笄又数春，我虑愁如瘅。今年策明良，我若星离躔。

身言甘就试，幸厕令长班。致此胡足喜，禄仕如抱关。

所欣天阙下，为汝得伯鸾。峨峨天水君，皎皎青琅玕。

吐言金玉屑，走笔龙蛇蟠。卅年困骥足，守进天所悭。

一朝凌风翔，乡赋振羽翰。计偕当仲春，先后来幽燕。

夙契感离思，乍合生忧端。共伤倦游久，怅彼帏居鳏。

比部二曹郎，戚友情相褰。为通两家好，愿作朱陈欢。

问名未十日，献赋登金銮。我喜几欲狂，远过身高骞。

问其何以故，遂忘食与眠。念予少兄各，爱汝使之然。

但惜桂苑才，试以烹小鲜。临廷仰帝简，作宰匡庐边。

乞假得归娶，人羡锦衣还。请期既纳采，即咏《桃夭》篇。

清门殊世俗，繁费皆可删。奁资一何薄，安得琼瑛盘。

裁作四时衣，采绣亦斓斑。珠丝悬络索，双鬓垂螺环。

约发玳瑁簪，缀以翡翠钿。缬带紫罗襦，玉绾黄金镮。

琐琐饰众目，不足十万钱。布多杂彩少，箧面陈缃纨。

吁嗟慈母意，欲语眉先攒。爱女思丰盈，怜子方贫寒。

我今亦何为，终日起长叹。先人祇一女，随兄久迍邅。

兹当吉礼成，心力敢不殚。尺帛一囊粟，即日甘分颁。

筹思无可赠，赠汝三尺笺。笺中书韵语，滴泪和墨研。

汝身虽强力，汝体多劳㾓。冷燠小有妨，喘嗽辄纠缠。

嗣今须护摄，勿使日削朘。喜阳怒乃阴，损益气所干。

顺时遣郁悒，遇物谢忿悁。不逮事舅姑，既往莫可攀。

岁时奉家祭，粢盛重洁蠲。将事必以诚，亲手濯豆笾。

持家此为首，凡百敬慎先。夫子姑良朋，爱结今生缘。

和顺久愈谐，谦畏斯无愆。刚则济以柔，狭乃规以宽。

有无俱黾勉，得失无欺谩。抚视前室女，曲意使安便。

人生凡所遇，安得期万全。人或忤我意，坦悦相周旋。

境或小不遇，检躬惟益虔。汝为宰官妇，切戒奢与专。

奢为天所忌，专为人所姗。外政期勿闻，阃阈若有阑。

耀首辞珠玑，饫口乐瓢箪。镫火夜愔愔，束帛朝戋戋。

古人重循吏，其室无佩环。异物不足贵，清明乃共传。

积衣千万袟，暖身惟一绵。陈簋方丈满，饱腹惟一饘。

贪侈亦何需，徒为招祸綖。子孙贵读书，富足易轻儇。

幼齿乘高车，长大为执鞭。皆由贻以患，置抄使疾颠。

概兹皆当懔，毋为俗虑牵。汝岂丛尤悔，吾情过拘挛。

申申为此语，日省庶励旃。奴婢务矜恤，勿令生烦冤。

尤宜教以正，事上静以颛。好恶无偏向，乃克泯其奸。

孤茕务悯念，分惠及杯棬。尤宜将以敬，慎勿邀誉焉。

好誉谄乃进，虚壑何能填。言一漏者万，聊为明拳拳。

词陋意则深，可如金石镌。补汝德未足，勖汝意未坚。

取言贵切近，女诫拟重编。至若母家内，思忆毋沈绵。

母年虽七旬，旧患幸已痊。康乐享期颐，福祐期明媊。

汝嫂性虽愚，孝敬能乾乾。诸倒习占毕，质分堪陶甄。

吾将官闽越，界通江右山。他时谋省觐，笋轿来归遄。

汝心颇足慰，宜禁泪潺湲。望汝光两门，仪行昭蘋蘩。

秋气正淑清，香发庭桂丹。锵锵八鸾驾，吉庆贺团栾。

此诗勿再诵，诵者增悲酸。藏之琉璃匣，真气芬旃檀。
句
杨炎正（宋代）

扶筇向水村。
杭州杂诗和林石田 其二十三
汪元量（宋代）

休休休休休，干戈尽白头。诸公云北去，万事水东流。

春雨不知止，晚山相对愁。呼童携斗酒，我欲一登楼。
送胡石璧帅广西二首
刘克庄（宋代）

制难由来在一贤，青冥鈇钺授中权。
汉家固已收群策，胡运何曾有百年。
不待焦头蒙上赏，莫云斡腹是虚传。
提封五筦包鲸浸，黎母山犹在次边。
留题相州王珫推官园亭
韩琦（宋代）

王氏名园枕子城，主人方壮便遗荣。栽花直欲春长在，爱客谁尤囊尽倾。

万景并归闲日月，一身常寄小蓬瀛。吾居甚迩还空锁，不退堪为达士轻。
鸟影过寒塘
秦略（金朝）

著眼分明莫作疑，从来形影本同归。不应水底青天上，更有飞禽仰面飞。
送魏二
王昌龄（唐代）

醉别江楼橘柚香，江风引雨入舟凉。
忆君遥在潇湘月，愁听清猿梦里长。
寄周晋仙
苏泂（宋代）

四海周风子，推敲孰似渠。
官应憎骨相，老不上髭须。
醉帽欹花落，吟身信杖扶。
相思不相见，梅树雨鸠呼。
淡北八景 其二 关渡分潮
陈维英（清代）

第一关门锁浪中，天然水色判西东。莫嫌黑白分明甚，清浊源流本不同。
次韵春日书怀二首 其一
刘一止（宋代）

居士而今有底忙，生涯草草度年芳。平林渐见蔫红委，野店初开煮酒香。

尚有佳人来得得，不甘春事去堂堂。胜游早晚追千骑，更看挥戈驻日光。
句
郑居中（宋代）

殿上神光瞻舜禹，壁间俊气识伊莱。
祁掌道彪隹
严遂成（清代）

漏舟焚屋狎君臣，闻道长安局又新。三尺剑销恩怨气，一泓水洗去来身。

大观楼外潮初落，历下亭边月已沦。采采山薇不盈掬，红兰白芷吊灵均。
偶题雪窦和尚亲书偈卷
周仲仁（宋代）

道人诗句从梁老，笔意峥嵘自一家。谁会林间相见事，莫都错看乱飘花。
北固山看大江
孔尚任（清代）

孤城铁瓮四山围，绝顶高秋坐落晖。
眼见长江趋大海，青天却似向西飞。
十日西过永济桥
邵雍（宋代）

十日西行过永济，时时细雨湿衫衣。
多情会得山神意，犹恐行人欠翠微。